作者：袁去华
词牌/韵律：兰陵王

paragraphs: 晓阴薄。
隔屋呼晴噪鹊。
长烟袅、轻素望中，林表初阳照城郭。
秋容自寂寞。
清浅溪痕旋落。
桥虹外，明嶂万重，云木千章映楼阁。
天涯信飘泊。
漫水绕郴山，尺素难托。
文园多病宽衣索。
最长笛声断，画阑凭暖，黄昏前后况味恶。
甚良宵闲却。
辽邈。
误行乐。
料恨寄徽弦，心倦梳掠。
西风满院垂帘幕。
对千里明月，五更悲角。
归期秋尽，尚未定，怎睡著。